講邊個?摩連奴:曼聯6年前「毒瘤」仲喺度
2024年04月23日 20:00
東網電視
更多新聞短片
摩連奴同勞基梳爾盛傳不和。(Getty Images)
曼聯今季表現備受批評,領隊坦哈格面臨被炒魷危機,喺2016年至18年教過曼聯嘅摩連奴,近日接受英國傳媒訪問,評論曼聯依家情況嗰陣,直指6年前佢想踢走嘅「毒瘤」仍然在陣,矛頭直指英格蘭左閘勞基梳爾。
摩連奴離開曼聯後,先後已教過熱刺同羅馬,佢接受《每日電訊報》訪問表示:「曼聯依家仲有幾個,我喺5、6年前已經想踢走嘅人,以曼聯嘅規模,我覺得佢哋唔係最專業嘅球員,時間會說明一切,我都希望曼聯可以取得成功。」
喺摩連奴執教曼聯最後一季,仍有幾個球員仲在陣,包括勞基梳爾、拉舒福特、安東尼馬迪爾、域陀連迪路夫、達洛治同麥湯米尼等,英國傳媒指摩連奴矛頭首選係勞基梳爾,事關兩人之前一直傳出不和,摩連奴亦唔只一次公開批評佢嘅狀態同比賽態度。